宿舊彭澤懷陶令
作者：黄庭堅
朝代：宋

paragraphs: 潛魚願深渺，淵明無由逃。
彭澤當此時，沈冥一世豪。
司馬寒如灰，禮樂卯金刀。
歲晚以字行，更始號元亮。
凄其望諸葛，骯髒猶漢相。
時無益州牧，指揮用諸將。
平生本朝心，歲月閱江浪。
空餘詩語工，落筆九天上。
向來非無人，此友獨可尚。
屬予剛制酒，無用酌杯盎。
欲招千載魂，斯文或宜當。